উন্নয়নের পাঁচালি নিয়ে রঞ্জিত মল্লিকের বাড়িতে অভিষেক, তারপর কী হল?

কলকাতা: বুধবার বিকেলে তৃণমূলের (TMC) সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee) পৌঁছোন বর্ষীয়ান অভিনেতা রঞ্জিত মল্লিকের (Ranjit Mallick) গল্ফ ক্লাব রোডের বাড়িতে। তুঁতে রঙের পাঞ্জাবিতে তৃণমূল নেতাকে নিজের বাড়িতে স্বাগত জানান প্রবীণ অভিনেতা। সঙ্গে ছিলেন অভিনেতার স্ত্রী দীপা মল্লিক।

এ দিন অভিষেকের সঙ্গে ছিলেন তৃণমূল বিধায়ক শোভনদেব চট্টোপাধ্যায়ও। প্রায় ঘণ্টাখানেক ধরে চলে এই সৌজন্য সাক্ষাৎ। রঞ্জিত মল্লিক জানান, গত ১৫ বছরে কী কাজ হয়েছে, কী হয়নি, সে সব নিয়ে অভিষেক বন্দ্যোপাধ্যায়ের আলোচনা হয়েছে। পাশাপাশি সাধারণ কথাবার্তাও হয়েছে বলে জানান অভিনেতা।

আরও পড়ুন: সভার মাঝে হঠাৎ কাকে ধমক অভিষেকের?

রঞ্জিত মল্লিক এদিন তাঁর বাড়িতে অভিষেকের আপ্যায়ন প্রসঙ্গে বলেন, যে তিনি নাকি অর্ধেক কাপ দুধ-চা ছাড়া আর কিছুই খাননি। তবে এই সাক্ষাৎ থেকে কি রাজনীতির ময়দানে প্রবীণ অভিনেতার সক্রিয় হওয়ার ইঙ্গিত মিলছে? সে সম্ভাবনা সরাসরি নাকচ করেন রঞ্জিত মল্লিক। তাঁর কথায়, “সে সব নিয়ে কোনও আলোচনা হয়নি।”

রঞ্জিত মল্লিক জানান, সাত বছর বয়সে তাঁর ছবি ‘গুরুদক্ষিণা’ দেখেছিলেন অভিষেক। প্রবীণ অভিনেতা বলেন, “ও যখন ছবি দেখা শুরু করেছে, তখন আমি অভিনয় প্রায় ছেড়ে দিয়েছি। তবু বলেছে, আমার অনেক ছবি দেখেছে।”

এদিকে সাংবাদিকদের মুখোমুখি হয়ে অভিষেক বন্দ্যোপাধ্যায়ও জানান যে, অভিনেতা রঞ্জিত মল্লিক তাঁর অত্যন্ত প্রিয়। রাজনীতির আবহে শুরু হলেও, এ দিনের বৈঠকে শেষ পর্যন্ত প্রাধান্য পেল সিনেমা আর সৌহার্দ্যের কথাই।

দেখুন আরও খবর: